**נושא העבודה:** לא אסטרטגי ולא במקרה: ארבעה סבבי אלימות ותהליכי הלמידה בניהם

**רקע:**בעשור האחרון התמודדה מדינת ישראל עם ארבעה סבבי לחימה עוקבים מול ארגונים תת מדינתיים. עימותים אלו הציבו אתגר משמעותי למדינת ישראל וצה"ל בתוכה, כאשר אופי הלחימה שונה מאד מהמלחמה הקלאסית של צבא מול צבא. בעוד היבטים רבים השתנו מסבב אלים אחד למשנהו, העניין המהותי של 'מלחמה בקרב אנשים' היה והינו האתגר המשמעותי ביותר עמו צה"ל מתמודד. על אף שניתן לזהות תהליכי למידה משמעותיים ברמה הטקטית וברמה האופרטיבית בין הסבבים, קשה לזהות התקדמות משמעותית ברמה האסטרטגית ואף נשמעות טענות כי צה"ל החמיץ התפתחויות אסטרטגיות משמעותיות.

**מטרות העבודה:**

1. ניתוח מרכיבי היסוד בתהליך הלימוד בצה"ל תוך הבחנה והפרדה בין הרובד האופרטיבי לרובד האסטרטגי, מיפוי התהליכים והמוסדות הרלוונטיים ללימוד ולתכנון אסטרטגי בצה"ל, ניתוח תפקודם לאור סבבי הלחימה בעשור האחרון וזיהוי חסמים מבניים, תרבותיים ואחרים ללמידה, תכנון והשתנות אסטרטגית.
2. גיבוש המלצות מעשיות שיאפשרו לארגון לבצע למידה אסטרטגית שיטתית בסביבה המציאותית בה הוא מתנהל.

**טענת המחקר**צה"ל הינו ארגון לומד המשפר גם את תהליכי הלמידה שלו, אך אלו באים לידי ביטוי בעיקר ברובד הטקטי וברובד האופרטיבי. רובד הלימוד האסטרטגי סובל מחולשה המובנית ממאפיינים מבניים, תהליכיים ותרבותיים אך גם משיטת הממשל הקיימת בישראל. דומיננטיות החשיבה האופרטיבית בצה"ל בצד חסרונה הקבוע של אסטרטגיה רבתית מגבילים את ההתחדשות הצבאית ומביאים למצב בו האופרטיבי מכתיב את האסטרטגי.

**שאלות המחקר:**

1. מהם הגורמים הקבועים ומהם הגורמים ברי השינוי המשפיעים על תהליך הלמידה, התכנון וההשתנות האסטרטגית בצה"ל ? מהם הגורמים לכך שצה"ל לומד בעיקר ברובד הטקטי וברובד האופרטיבי ומוגבל ביכולתו לבצע התחדשות צבאית ?
2. אילו צעדים נדרש לבצע בגורמים המשתנים על מנת שניתן יהיה לתאר את צה"ל כשחקן אסטרטגי המצליח לשנות **התנהגות** בהתאם **להתפתחות** הזירה **לפני** חיכוך משמעותי ובאופן **שיטתי**?

**תיחום המחקר:**לימוד אסטרטגי והתחדשות צבאית נעים במרחב של תהליכי למידה בארגונים גדולים בהתאם לשינויים בזירה ואל מול חסמי שינוי, וביחסים הדיאלקטים של הרובד האסטרטגי עם הרובד האופרטיבי מצד אחד ועם הדרג המדיני מצד שני. המחקר יתבסס על החומר הרב שנכתב בתחומים אלו תוך התמקדות בתפקוד הממשקים השונים בארבע סבבי הלחימה בעשור האחרון וניסיון לזהות בתוכם את החסמים ה'טבעיים' שאינם ניתנים לשינוי במציאות הישראלית ואת אלו שכן ניתנים לשינוי ונכון לשנותם.

**ראשי הפרקים במחקר:**

1. מבוא – תוצרי המצב הנוכחי.
2. מסד תיאורטי:
	1. תהליך לימוד אסטרטגי.
	2. חסמי למידה ושינוי.
3. המכאניקה של מאזני הלימוד והשינוי השיטתי: המודל המוצע.
4. מרכיב ראשון: חסמי למידה ושינוי בצה"ל.
5. מרכיב שני: חוסר הוודאות המאפיין את העתיד.
6. מרכיב שלישי: אסטרטגית-על בישראל.
7. מרכיב רביעי: תהליך הלימוד והתכנון האסטרטגי בצה"ל.
8. מסקנות.
9. סיכום והמלצות.

**חשיבות העבודה:**תהליך הלימוד וההתחדשות הצבאי ברמה האסטרטגית אמור להוות את ראשית הצירים לתכנון מבצעי ולבניין כוח לטווח הארוך. בהיעדר הליך לימוד אסטרטגי אפקטיבי, המערכת נוטה למלא את הוואקום באמצעים אחרים. מצב דברים זה עלול להוביל לבזבוז משאבי אדיר ולתכנון מבצעי שאינו הולם באופן היעיל ביותר את יעדי המלחמה ואף לאובדן מיותר של חיי אדם. מכאן, טיוב והסדרת התכנון האסטרטגי בצה"ל הינם מאמצים ראויים שנחקרו בעבר ועבודה זו הינה חלק מהמאמץ האינטלקטואלי המתמשך בתחום זה.

**יוזם העבודה**: הכותב

**מנחה העבודה:**